
М Е Т О Д И К А  Н А  С О Ц И А Л Н И Т Е  У С Л У Г И 

З А  Х О Р А  С  П С И Х И Ч Н И  Р А З С Т Р О Й С Т В А 
Правото на живот е регламентирано в една от основните разпоредби на Европейската конвенция за правата на човека и основните свободи. За всяко човешко същество е естествен стремежът към свобода, равенство и достойнство. Създаването на условия за постигането им е критерий за равнопоставеност и цивилизованост на обществото.

Целта на настоящата методика е да запознае обществеността с проблемите на хората с психични разстройства и да подпомогне работата с тях, с основен акцент - постепенното им социално включване.

Непосредствени цели:

1. Помощ в работата на социалните работници, които осъществяват дейността по подпомагането на лицата с психични разстройства;
2. Да се превъзмогнат предразсъдъците и дискриминацията на хората с психични разстройства, като се ангажират медиите и образователната система;

3. Преодоляване на стигмата (поставянето на етикети) с различни мероприятия не само в обществото, но и в семейството;
4. Помощта да бъде достъпна, комплексна и съобразена със специфичните потребности на хората с психични разстройства.
Обект на методиката са лицата с психични разстройства.

Съвременните тенденции постепенно изключват използването на термина “душевно болни лица”, вписан преди 50 години в чл. 5 от Европейската конвенция за правата на човека. Днес се налага използването на термините “потребител” и “бивш потребител” на психиатрични услуги. 

Съдържание на методиката:
1. Проблеми, които често се срещат при хора с психични разстройства;
2. Рискови фактори за самоубийство при хората с психични разстройства;
3. Индивидуални планове за работа;
4. Трудотерапия;
5. Музикотерапия.
Много важна част от работата, свързана с предоставянето на грижи и услуги за хора с психични разстройства, е взаимодействието между държавните институции и неправителствените организации. Целта е развитие, обогатяване и подобряване на здравните, стоматологичните, психологичните, психиатричните грижи и не на последно място – образователни и обучителни мероприятия, както и тясно сътрудничество с териториалните структури на различни държавни ведомства. Важно място в университетите, обучаващи студенти от хуманитарните специалности, трябва да заемат програми, запознаващи ги с реалните нужди на хората, настанени в институцията. На практика студентите напускат университетите подготвени добре теоретично, но не им се дава възможност да се докоснат до практиката и съответно да имат ранна обща подготовка за същинската работа с потребителите. От друга страна е необходимо организирането на квалификационни курсове с цел повишаване на професионалните умения, знания и компетентности.
Необходимо е специалистите, предоставящи услуги на хора с психични разстройства да познават добре причините, довели ги до това състояние, както и проблемите и рисковите фактори в пряката работа с тях.
ПРОБЛЕМИ, КОИТО ЧЕСТО СЕ СРЕЩАТ ПРИ ХОРА С ПСИХИЧНИ РАЗСТРОЙСТВА:
Хигиенни и битови навици:
· Не могат да водят ежедневни дейности, свързани с личната хигиена и домашна работа;

· Живеят при опасни и нехигиенизирани условия, самоизолират се и отказват медицински грижи, злоупотребяват с алкохол и медикаменти, склонни към дромомания (безцелно скитане по улиците) и дипсомания (безцелно алкохолно опиване);

· Често са лошо облечени, дехидратирани и цялостното им деструктивно поведение води до хронифициране на различни заболявания;

Практически умения и навици:

· Неспособни са да разпределят и управляват собствените си финансови средства. Дават пари на други хора, за да им плащат сметките и да им купуват необходимите им неща;

Възприятия, познавателни потребности и възможности:

· Проявяват автоагресия и често извършват самоубийствени актове;

· Не спазват лекарските предписания, предвидени за тяхното сериозно заболяване или синдром;

· Имат интелектуални промени и нарушения;

· Дисфункция на паметта;

РИСКОВИ ФАКТОРИ ЗА САМОУБИЙСТВО ПРИ ХОРАТА С ПСИХИЧНИ РАЗСТРОЙСТВА:
· Перманентна самота и изолация;

· Критично отношение към заболяването и болезнени изживявания, свързани с него;

· Предишни актове на автоагресия;
· Напреднала възраст;
· Халюцинации;

· Самообвинение и чувство за вина;

· Депресия;

· Злоупотреба с алкохол и др.

Особено важно при оценката и превенцията на този акт е ранната диагностика и перманентната когнитивно-поведенческа психотерапия.
Основни причини за тези проблеми:

· Изоставянето им по един или друг начин в болници, в домовете им и други;
· Неспособност да полагат грижи за себе си.
· Необходимост от положителни емоции:
· Нужда от приятели, съседи, общуване с различни групи, организации, както и от чисто човешко отношение и задоволяване на чувството за приобщеност;

· Необходимост да водят разговори, различни от традиционните за заболяванията и уврежданията им.

· Осигуряване на работа или дейност извън техния дом;

· Невъзможността да се придвижват свободно от своя страна поражда психологически проблеми (да се вземе предвид в изготвянето на индивидуалните планове).
МОДЕЛИ НА “ПРОГРАМА ОТ ГРИЖИ”

Съществуват два модела на “Програма от грижи”: стандартен и разширен. В зависимост от потребностите и изготвения индивидуален план за работа потребителят се включва в стандартната и/ или разширената програма от грижи. 

1. Стандартната програма от грижи е за хора, които:

· се нуждаят от подкрепа или интервенции от страна на определена институция или специалист в съответната област;

· поведението им не е опасно за тях самите или за другите.
2. Разширената програма от грижи е за хора, които:

- имат комплексни потребности и се нуждаят от по-интензивна помощ, т.е. необходимо е да бъдат в контакт с повече от един специалист или институция (например с дирекциите “Социално подпомагане”, със следствените и съдебните органи, с органа по настойничество и т.н.);

- имат повече от едно клинично състояние, или то е усложнено от злоупотреба с алкохол и/ или наркотици;

- затруднена комуникация.

И Н Д И В И Д У А Л Н И  П Л А Н О В Е  З А  Р А Б О Т А
Индивидуалният план за работа се изготвя от доставчика на услугата след приемане на лицето в специализираната институция. Планът се базира на направената оценка на потребностите на лицето и мотивираното предложение за предоставяне на социални услуги от социалния работник. Формулират се основните насоки за бъдеща социална работа в зависимост от потребностите и желанията на лицето. Актуализира се на всеки 6 месеца (при необходимост и по-често).
С цел запазване на личното достойнство на потребителя и правилна преценка на действителната необходимост от постъпването му в специализираната институция е важно да се изслушва и да се взима предвид мнението му, когато е в ремисия и/ или е способен да взима самостоятелно решения.

Работата със семействата на хората с психични разстройства, настанени в специализирани институции е насочена към насърчаване на връзката със семейството и преодоляване на вината от настаняването на лицето в дом за хора с психични разстройства.
В изготвянето на индивидуален план за работа е желателно  да бъдат включени препоръки за терапия от страна на различни специалисти - психиатър, психолог, невролог и др. В този план винаги трябва да бъдат отразени специфичните, индивидуални потребности и очаквани трудности в работата.

Основната цел на работата с потребителите, отразена в индивидуалния план, е да подготвя връщането на хората с психични разстройства в общността. Реализирането на тази цел ще бъде използвана при психологичната профилактика на същите тези хора, при връщането им в семейната среда, както и цялостна промяна на отношението на обществото към хората в специализираните институции.
Индивидуалният план за работа е планът от грижи, който се съставя за съответния потребител. Изготвянето му се предхожда от обсъждане в екип и след дискусия с лицето, за което се съставя. При необходимост се привличат и ключови други фигури от обкръжението му, въвлечени в неговото обгрижване. Планът за грижи става валиден след окончателното му изготвяне и подписване. Копие от него се предоставя на личния лекар.
Всеки индивидуален план съдържа:

I. Данни за пациента: Име, Презиме, Фамилия, Лична карта, ЕГН, Адрес, Семейно положение, Трудова заетост.
· Данни за една или повече ключови фигури от непосредственото, обкръжение на потребителя, отразени в доклад - предложение, въз основа на което потребителят на социалната услуга е настанен в специализираната институция: Име, Презиме, Фамилия, Адрес, Телефон, Характеристика на отношенията (роднини, приятели, др.), допълнителна информация (например доколко възрастта и здравословното състояние, финансовата обезпеченост или друга причина възпрепятстват възможността за участието им в предоставянето на грижи за пациента):
· данни за личния лекар: Име, Фамилия, Адрес, Телефон;

· данни за лекуващия психиатър: Име, Фамилия, Адрес, Телефон;
· данни за други лица от формалното обкръжение на пациента (служители на различни служби, въвлечени в обгрижването на лицето).
Приложение № 1 и № 2

II. Индивидуалният план за работа на потребителя, включен в разширената програма, се съставя от социалния работник, при възможност с участието на потребителя и хората от обкръжението, които полагат грижи за него. Той съдържа и комплекс от психично-здравни грижи (лечебен план). В този аспект индивидуалният план за работа цели осигуряване на адекватен контрол над активните симптоми на психозата и ефективна профилактика на рецидивите при минимум странични ефекти. Медикаментозното лечение е от ключово значение, тъй като в общия случай то е предпоставка за осъществяване на останалите дейности от плана. Подготвя се от психиатър и социален работник, съобразно индивидуалните потребности на всеки нуждаещ се.
Приложение № 3 и № 4

III. На базата на изготвения индивидуален план за работа и направените оценки на реалните потребности и възможности за включване в терапевтичните процеси (след 6-месечната актуализация или по-често при необходимост), се изготвя план за включване в групова работа (трудотерапия, музикотерапия, културотерапия) от социалния работник и трудотерапевт, съгласувано с експертното мнение на специалист (или комисия по преценка на директора на специализираната институция).
Необходимо е да се организира свободното време на хората с психични разстройства, на които се предоставят социални услуги в специализирани институции, чрез различни дейности (културотерапия, музикотерапия, трудотерапия и други).

Т Р У Д О Т Е Р А П И Я

Необходимо е да бъде извършена социална оценка на потребностите на хората с психични разстройства. Чрез конкретна трудотерапия и разнообразни форми и средства да се преодолеят недостатъците в цялостното им развитие, за да се реализира конституционното право на труд на всеки потребител.

Всяка задача трябва да бъде точно и ясно формулирана и поставена. Процесът е стъпаловиден и може да включва разходки, изготвяне на определен режим на живот, диети - съобразени със здравния статус, за да бъдат реализирани рехабилитационните потребности на хората с психични разстройства.

Трудотерапията формира и развива:

· възприятия, познавателни потребности и възможности;

· хигиенни и битови навици;

· практически сръчности, умения и навици;

· естетическа и духовна култура;

· чувство за отговорност и колективност.
ОСНОВНИ ЗАДАЧИ:

I. Организиране на оптимален режим на трудотерапия, съобразен с психофизиологичните им дадености и особености;

II. Придобиване на знания, умения и ориентири относно заобикалящата ги среда;

III. Коригиране на недостатъци в емоционално-волевата сфера;

IV. Формиране на личността чрез развитие на адаптивни, трудови, социални, битови и други умения;

V. Реализиране на потенциала на домуващите, чрез личностно ориентиран модел съобразен с психологичните им особености;

VI. Осигуряване на възможност за правилен индивидуален избор на дейност;

VII. Развитие на двигателни умения, закаляване на организма.
СРЕДСТВА ЗА ОСЪЩЕСТВЯВАНЕ НА ТРУДОТЕРАПИЯТА

· Обучение;
· Разказ;
· Повторения-възпроизвеждане на образеца;
· Упражнения;
· Беседа;
· Нагледни методи - картини, илюстрации, диапозитиви и др.;
· Практическа дейност;
· “Играта” - нейната роля като средство;
· Социален контакт.
НАПРАВЛЕНИЯ:

Функционална трудотерапия:

Готварство.

· Инвентар и обзавеждане;
· Общи познания за електроуреди в домакинството;
· Познания за хранителните продукти;
· Кулинария:

· предварителна обработка на хранителните продукти;
· топлинни процеси при кулинарната обработка;
· обща технология на ястията в нашата кухня.

· Запазване на хранителните продукти в домашни условия;
· Правилно и естетично сервиране и хранене.

ЖИВОТНОВЪДСТВО:
· Видове животни в стопанството;
· Отглеждане на животните;
· Размножаване на животните;
· Хигиена на животните и помещенията;
· Видове фуражи;
· Хранене на различни категории животни;
· Първична обработка, преработка и съхранение на продукцията.

ХИГИЕНА И ОБЩЕСТВЕНОПОЛЕЗЕН ТРУД

· Лична хигиена;

· Битова хигиена – хигиена на околната среда;

· Общественополезен труд;

· Здравно образование.
ЗЕЛЕНЧУКОПРОИЗВОДСТВО И ЦВЕТАРСТВО:

ЗЕЛЕНЧУКОПРОИЗВОДСТВО:

· Общи познания за зеленчуците;
· Видове зеленчуци;
· Размножаване на зеленчуците;
· Производство на посаден материал;
· Отглеждане на различни видове зеленчуци:

· избор на площ и подготовка на почвата;
· засяване;

· грижи през вегетацията;

· беритба и добиви.
ЦВЕТАРСТВО:

· Общи познания за цветята;
· Цветя в жилището. Стайни цветя;
· Видове цветя на открита жизнена среда – едногодишни и многогодишни;
· Видове почви и тор. Подготовка;
· Размножаване на цветята - семена, грудки, луковици и др.;
· Грижи за цветята – поддържане на оптимален режим – поливане, осветление, оросяване и др.;
· Декоративни качества на цветята - стебла, листа, цветове;
· Цветята - естетика и хоби;
· Цветопроизводствено стопанство – оранжерии, градини, парници и др.

БИТОВ ТРУД:

· Плетене;

· Шиене;

· Бродиране;

· Гладене;

· Декоративно тъкане.
ЗАНИМАТЕЛНА ТРУДОТЕРАПИЯ:

ИЗОБРАЗИТЕЛНА ДЕЙНОСТ:

· Рисуване с цветни моливи, водни бои, флумастери, пастели и др.;
· Дорисуване на липсващи елементи или фрагменти на предмети и обекти;
· Самостоятелно избиране на схеми, рисунки, съдържащи варианти на една и съща тема;
· Изработване на маски, елементи на украшения и художествени предмети от бита;
· Рисуване с акварел, темперна боя, смесена техника;
· Декориране чрез комбиниране на разнородни елементи.

КОНСТРУКТИВНА ДЕЙНОСТ:

· Моделиране – предмети от хартия, картон, природни и подръчни материали, конструктори и др.;
· Моделиране на обекти от цветно тесто и предмети от околната среда;
· Апликиране – довършване на апликация, апликация на пейзажи, килимче от цветя и листа;
· Изработване на пана от различни природни и текстилни материали;
· Комбиниране на обекти от две или повече части – домино;
· Колажи;
· Мозайки от цветя, мъниста, цветни камъчета и др.;
· Оформяне на интериор с интересни природни форми /клонки, камъни, миди, мъхове и др./.
ЧЕТЕНЕ И ПИСАНЕ:
· Възприемане на художествена литература;
· Осмисляне на отделни картини и епизоди;
· Възпроизвеждане на съдържанието на кратко художествено произведение.
М У З И К О Т Е Р А П И Я

· Възприемане на музикални изпълнения;
· Възприемане на различно темпо и динамика;
· Изпълняване на ритмично темпо и динамика;
· Изпълняване на любими песни;
· Създаване на навик да се слуша музика и да се пее;
· Успокояване и релаксация чрез слушане.
Някои потребители в моменти на ремисия не искат да участват в терапии, защото не знаят какъв ще бъде техният живот след евентуална ресоциализация. Освен това промените по време на работа с тях им се струват странни и ги плашат. Ето защо от страна на държавните институции, неправителствените организации, гражданските организации и клубове, както и от страна на средствата за масова информация, трябва да се провежда непрекъсната осведомителна кампания, която ще доведе до постепенно изграждане на положителна нагласа и отношение в обществото към хората с психични разстройства. Те не бива да бъдат изолирани от останалите като различни и да им бъдат “приписвани” допълнително различни етикети.

Хората с психични проблеми се притесняват допълнително от ситуацията, в която са, поради съпътстващите разстройства (сън, апетит, сексуален живот, негативно отношение към тях от страна на другите и т.н.). Ето защо е необходимо, проблемите да се вербализират постепенно и терапията да бъде едновременно конфиденциална и отворена към обществото, за да бъдат убедени потребителите, че връщането им в обществото е една реално постижима перспектива.

Много важна следваща стъпка е продължаването на тази кампания в училищата, училищните медицински кабинети, семинари, лекции, упражнения в клиниките за студенти по психология, социална педагогика, социални дейности и др.

Правилното прилагане на методиката трябва да допринесе за позитивиране нагласите на обществото ни към хората с психични разстройства, което от своя страна ще доведе до създаване на съпричастност и ангажираност на всеки от нас към съдбата на тези хора.

